google/wiki40b huggingface dataset:
Άννα Πάκουιν

Πρώτα χρόνια

Η Πάκουιν γεννήθηκε στο Γουίνιπεγκ της Μανιτόμπα στον Καναδά από τους Μέρι και Μπράιαν Πάκουιν. Είναι η μικρότερη των τριών παιδιών της οικογένειας. Ο μεγάλος της αδερφός, Μπράιαν, είναι σκηνοθέτης και γεννήθηκε το 1977 ενώ η αδερφή της, Κάτια, το 1980. Όταν ήταν τεσσάρων ετών μετακόμισαν στη Νέα Ζηλανδία. Το 1995 οι γονείς της χώρισαν και μετακόμισε μαζί με τη μητέρα της στο Λος Άντζελες.

Πρώτα βήματα

Το 1991 στη Νέα Ζηλανδία, η Πάκουιν έγινε ηθοποιός από τύχη. Η σκηνοθέτης Τζέιν Κάμπιον έψαχνε ένα νέο κορίτσι να υποδυθεί ένα πρωταγωνιστικό ρόλο στην ταινία Μαθήματα Πιάνου (The Piano), τα γυρίσματα της οποίας θα πραγματοποιούνταν στη Νέα Ζηλανδία. Μέσω μιας αγγελίας σε τοπική εφημερίδα έγινε ανοιχτή ακρόαση. Η αδερφή της Πάκουιν, διάβασε την αγγελία και μαζί με μια φίλη της έκαναν δοκιμαστικό. Η Πάκουιν πήγε μαζί τους. Όταν συναντήθηκε με την Κάμπιον, η σκηνοθέτης εντυπωσιάστηκε με την 9χρονη Πάκουιν και της έδωσε το ρόλο ανάμεσα σε 5.000 υποψήφιες. Η ταινία κυκλοφόρησε το 1993 και επαινέθηκε από τους κριτικούς και κέρδισε αρκετά βραβεία σε διάφορα κινηματογραφικά φεστιβάλ. Το κινηματογραφικό ντεμπούτο της Πάκουιν, της χάρισε το Όσκαρ β' γυναικείου ρόλου και έγινε η 2η νεότερη ηθοποιός που έλαβε τη συγκεκριμένη διάκριση στην ιστορία των βραβείων.
Το 1996, εμφανίστηκε σε δύο ταινίες. Υποδύθηκε τη Τζέιν Έιρ σε μικρή ηλικία στην ομώνυμη ταινία και πρωταγωνίστησε στο φιλμ Τα Φτερουγίσματα (Fly Away). Ως έφηβη, εμφανίστηκε σε αρκετές ταινίες όπως A Walk on the Moon (1999), Το Κορίτσι των Ονείρων σας (She's All That, 1999) και Σχεδόν Διάσημοι (Almost Famous, 2000).

X-Men και True Blood

H Πάκουιν έγινε παγκοσμίως γνωστή με το ρόλο της Ρογκ στη σειρά ταινιών σειρά ταινιών X-Men, βασισμένη στο ομώνυμο κόμικ.
Το 2008, υποδύθηκε τη Σούκι Στακχάουζ στην τηλεοπτική σειρά True Blood που προβάλλεται από το κανάλι HBO. Η σειρά βασίζεται στη σειρά βιβλίων "The Southern Vampire Mysteries" της Σαρλίν Χάρις. Για την ερμηνεία της, κέρδισε τη Χρυσή Σφαίρα α' γυναικείου ρόλου σε δραματική σειρά και ήταν υποψήφια στην ίδια κατηγορία και την επόμενη χρονιά. Ο δεύτερος κύκλος της σειράς έκανε πρεμιέρα τον Ιούνιο του 2009, ο τρίτος τον Ιούνιο του 2010, ο τέταρτος τον Ιούνιο του 2011, ο πέμπτος τον Ιούνιο του 2012, ο έκτος τον Ιούνιο του 2013 και ο έβδομος και τελευταίος κύκλος τον Ιούνιο του 2014.

Άλλα πρότζεκτ

Το 2009, υποδύθηκε την Ιρίνα Σέντλερ, μια Πολωνέζα γυναίκα, ηρωίδα του Ολοκαυτώματος στην τηλεταινία The Courageous Heart of Irena Sendler. Για την ερμηνεία της έλαβε υποψηφιότητα για Χρυσή Σφαίρα α' γυναικείου ρόλου σε τηλεταινία. Το 2010 πρωταγωνίστησε μαζί με τους Τζος Ντουχάμελ και Κέιτι Χολμς στην αισθηματική κομεντί The Romantics
Το 2010 παντρεύτηκε τον Stephen Moyer συμπρωταγωνιστή της στο ΤRUE BLOOD και έκαναν δίδυμα.
Το 2011 έκανε μια εμφάνιση στο Scream 4.
Λίζα Κούντροου

Πρώτα βήματα

Η Λίζα Κούντροου γεννήθηκε στο Λος Άντζελες, Καλιφόρνια στις 30 Ιουλίου, 1963. Οι γονείς της είναι η Νέντρα Στέρν (γεννήθηκε το 1934) και ο Λι Ν.Κούντροου (γεννήθηκε το 1933). Η Λίζα έχει δυο μεγαλύτερα αδέρφια, την Χελένα Μάρλα (γεννήθηκε το 1955) και τον γνωστό νευρολόγο στην Σάντα Μόνικα, Ντείβιντ Β. Κούντροου (γεννήθηκε το 1957). Στο οικογενειακό της δέντρο παρατηρούμε ότι οι πρόγονοι της είχαν μεταναστεύσει από τη Λευκορωσία, τη Γερμανία, την Ουγγαρία και την Πολωνία. ή. Οι παππούδες της Λίζα ήταν ο Ντείβιντ Κούντροου (γεννημένος στο Mogilev,Λευκορωσία) και ο Γκερτρούντε Φάρμπερμαν (γεννημένος στην Ilya της Λευκορωσίας επίσης). Η πατρική προγιαγιά της, Μέρα Μόρντεοβιτς, δολοφονήθηκε στην πόλη Ilya, της Λευκορωσίας κατά τη διάρκεια του Ολοκαυτώματος. Επιπλέον, η Λίζα υπήρθε μαθήτρια στο Middle School του Portola στην Tarzana της Καλιφόρνια. Το 1979, σε ηλικία 16 ετών, υποβλήθηκε σε ρινοπλαστική για να μειώσει το μέγεθος της μύτης της.

Καριέρα: 1994-2004 και Τα Φιλαράκια

Ο πρώτος μεγάλος και σημαντικότερος ρόλος της Λίζας Κούντροου ήρθε σε ηλικία 31 ετών, το 1994, μέσα από την σειρά Τα φιλαράκια (Friends). Η Λίζα υποδήθηκε την αγαπήτη Φοίβη Μπουφέ,η οποία ήταν μια κοπέλα που είχε περάσει δύσκολα παιδικά χρόνια,είναι χορτοφάγος,ταλαντούχα μουσικός και στη σείρα έχει μια δίδυμη αδερφή την Ούρσουλα Μπουφέ. Στην πέμπτη σεζόν της σειράς είχε μείνε έγκυος στον γιο της,Τζόυλιαν Μουρέι Στέρν,ο οποίος γεννήθηκε στις 7 Μαΐου,1998 γι’ αυτό οι παραγωγοί άλλαξαν το σενάριο και η Φοίβη έγινε τότε παρένθετη μητέρα στα τρίδυμα του αδερφού της, Φράνκ. Το 1998 κέρδισε βραβείο ΕΜΜΥ για την ερμηνεία της ως Φοίβη.

Προσωπική ζωή

Η Λίζα στις 27 Μαϊού 1995, παντρεύτηκε τον Γάλλο διαφημιστικό διευθυντή και επιχειρηματία Μάικλ Στερν, με τον οποίο έχουν ένα γιο τον Τζούλιαν Μουρέι Στέρν (γεννημένος το 1998). Ο γάμος της Λίζα Κοόντροου θεωρείται ως ένας από τους πιο επιτυχημένους στο Χόλιγουντ.
284 Αμαλία

Φυσικά χαρακτηριστικά

Η μέση διάμετρος της Αμαλίας υπολογίσθηκε σε 53 χιλιόμετρα και η μάζα της σε 157 τρισεκατομμύρια τόνους για μέση πυκνότητα 2 gr/cm³. Ο φασματικός της τύπος είναι άγνωστος, ενώ το άλβεδό της εκτιμήθηκε σε 0,060. Η Αμαλία περιστρέφεται γύρω από τον εαυτό της μία φορά κάθε 8 ώρες και 33 λεπτά. Η μέση θερμοκρασία στην επιφάνειά της εκτιμάται σε 90 βαθμούς Κελσίου κάτω από το μηδέν.
Παν και Ηχώ (Σιμπέλιους)

Η ορχηστρική σύνθεση Παν και Ηχώ (αριθμ. έργου 53a) (φινλανδικά: Pan och Echo‎, op. 53a), είναι ένα χορευτικό ιντερμέτζο του Γιάν Σιμπέλιους. 

Ιστορικά στοιχεία

Το έργο γράφτηκε το 1906, ως μουσική συνοδεία ενός θεατρικού ταμπλώ, που επρόκειτο να παρουσιαστεί σε λοταρία, με στόχο τη συλλογή χρημάτων για την κατασκευή του συναυλιακού μεγάρου του Ελσίνκι. Eκεί πρωτοπαρουσιάστηκε στις 24 Μαρτίου 1906, με την Ορχήστρα της Φιλαρμονικής Εταιρίας της πόλης (η σημερινή Φιλαρμονική Ορχήστρα του Ελσίνκι), υπό τη διεύθυνση του ίδιου του συνθέτη. Το 1907 ο Σιμπέλιους το μετέγραψε για πιάνο.
Σταυροδρόμι Σερρών

Ιστορική αναδρομή

Το Σταυροδρόμι το 1900 είχε πληθυσμό 460 κατοίκους και είναι το αρχαιότερο χωριό της περιοχής, το 1905 είχε 544 και το 1913 304. Μέχρι το 1923 η ονομασία του ήταν Σταυρός και η παραλλαγή της παλιάς ονομασίας Σταρός. Το 1995 στη τοποθεσία Συκιές βρέθηκε από αγρότη του χωρίου μαρμάρινο ρόδι και φυλάσσεται στο  Αρχαιολογικό μουσείο Καβάλας, σύμφωνα με τους αρχαιολόγους υπάρχει αρχαίος οικισμός και έχουν δρομολογηθεί διαδικασίες για την ανασκαφή της περιοχής. Στην ίδια τοποθεσία πριν το 1900 λάμβανε χώρα το μεγαλύτερο παζάρι της περιοχής. Το 1922 ήρθαν 214 πρόσφυγες από την Ανατολική Θράκη και από το Πόντο.
Τύρβη (μυθολογία)

Η Τύρβη ήταν μία αρχαία ελληνική τοπική θρησκευτική εορτή, που γινόταν στο όρος Χάον της βόρειας Πελοποννήσου, ένα απότομο ύψωμα μεταξύ Άργους και Τεγέας, δίπλα στον ποταμό Εράσινο, προς τιμή του Διονύσου. Κατά τη διάρκεια της Τύρβης λάβαινε χώρα ένας διθυραμβικός χορός, η «Τυρβασία», και μία μελωδική εκτέλεση μουσικής με πνευστά όργανα (αυλούς), η λεγόμενη «σικιννοτύρβη», που εκτελούσαν χορευτές ντυμένοι σάτυροι. Το γεγονός αυτό φαίνεται να συνδέεται και με τον Πάνα. Η Τύρβη περιγράφεται από τον Παυσανία στα «Κορινθιακά» (Β΄ 24, 6).
Ακέραιος αριθμός

Συμβολισμοί

Το σύνολο των ακεραίων αριθμών συμβολίζεται με το γράμμα , έντονα τυπωμένο, όπως και όλα τα σημαντικά σύνολα των μαθηματικών. Συναντώνται όμως διαφοροποιήσεις ανάλογα με την χρήση και τον συγγραφέα, προσθέτοντας στον συμβολισμό επιπλέον εκθέτες ή δείκτες. Συνήθως οι αρνητικοί ακέραιοι συμβολίζονται με , οι μη αρνητικοί με και οι θετικοί με . Ο δακτύλιος των ακεραίων μερικές φορές συμβολίζεται με το έντονο , εκτός από το συνήθες .
Ματθαίος Γαλατιανός

Ο Ματθαίος Γαλατιανός ήταν Κύπριος ιερομόναχος που έζησε μεταξύ 16ου και 17ου αιώνα.

Βίος

Σχετικά με τη ζωή του Ματθαίου Γαλατιανού δεν έχουμε πολλές πληροφορίες. Βρέθηκε στα 1603 στη Βενετία όπου επιμελήθηκε την έκδοση του Μηναίου του Ιανουαρίου Διετέλεσε στα 1602 ηγούμενος της Μονής Αγίου Ιωάννου του Πίπη
Γιώργος Αμπατζόγλου

Βουλευτής

Γεννήθηκε στην Ελευσίνα. Πολιτεύτηκε με το Συνασπισμό και στις εκλογές του 2000 εξελέγη βουλευτής Υπολοίπου Αττικής, αντικαθιστώντας τον Αθανάσιο Λεβέντη που εξέπεσε του βουλευτικού αξιώματος. Ο Αμπατζόγλου παραιτήθηκε ο ίδιος το Δεκέμβριο του 2002, για να αναλάβει καθήκοντα Δημάρχου Ελευσίνας. Την έδρα του στη Βουλή κατέλαβε η Ιωάννα Στεργίου.

Δήμαρχος

Η ενασχόλησή του με την Τοπική Αυτοδιοίκηση ξεκίνησε μετά τη Μεταπολίτευση. Στις δημοτικές εκλογές του 1978 εξελέγη για πρώτη φορά δημοτικός σύμβουλος. Δήμαρχος Ελευσίνας εξελέγη για πρώτη φορά στις δημοτικές εκλογές του 2002 (με ποσοστό 56,6% στο δεύτερο γύρο) και κέρδισε επανεκλογή στις εκλογές του 2006 (με ποσοστό 51,5% από τον πρώτο γύρο) και του 2010 (με 54,1% στο δεύτερο γύρο). Ως Δήμαρχος ασχολήθηκε με την αντιμετώπιση της ρύπανσης στον κόλπο της Ελευσίνας και με την ορθολογική διαχείριση των απορριμμάτων. Επίσης, υλοποίησε το αποχετευτικό δίκτυο στο Θριάσιο Πεδίο. Πέθανε εν ενεργεία Δήμαρχος, στο νοσοκομείο των Αγίων Αναργύρων, από καρδιακή ανεπάρκεια.
Ναυμαχία του Γέροντα

Τα γεγονότα πριν τη μάχη

Η ναυμαχία αυτή ήταν αποτέλεσμα της συνδυασμένης δράσης του τουρκικού και του οθωμανικού στόλου στο Αιγαίο, η οποία είχε σκοπό την καταστροφή του ελληνικού στόλου και απώτερο στόχο της την επίθεση των Αιγυπτίων εναντίον των Σπετσών και στη συνέχεια την απόβασή τους στην Πελοπόννησο. Ήδη το προηγούμενο διάστημα είχαν καταστραφεί τα Ψαρά από τον τουρκικό στόλο και η Κάσος από τον αιγυπτιακό στόλο, ενώ νωρίτερα είχε καταπνιγεί η επανάσταση στην Κρήτη. Μετά την καταστροφή των Ψαρών, κινητοποιήθηκε ο ελληνικός στόλος της Ύδρας και των Σπετσών και, το καλοκαίρι του 1824, πέτυχε σημαντικές νίκες εναντίον των Τουρκοαιγυπτίων: στα Ψαρά, σε ναυμαχία στο στενό της Μυκάλης, στη ναυμαχία της Κω και Αλικαρνασσού και απέτρεψε εχθρική απόβαση στη Σάμο.

Περιγραφή της ναυμαχίας

Η ναυμαχία αυτή ήταν η μεγαλύτερη της Επανάστασης του 1821. Έλαβαν σε αυτή μέρος τουρκικά, αιγυπτιακά, αλγερινά και τυνησιακά πλοία εναντίον των ελληνικών πλοίων. 
Ο ελληνικός στόλος είχε αγκυροβολήσει στον μυχό (κόρφο) του Γέροντα. Ο Μιαούλης βρισκόταν σε κρίσιμη θέση καθώς από την νηνεμία τα πλοία του είχαν ακινητοποιηθεί. Ύστερα από αψιμαχίες με τον εχθρικό στόλο, όπου κάηκαν τα πυρπολικά του Παπανικολή, του Ματρόζου και του Πιπίνου, όμως βοηθούμενος από ευνοϊκό άνεμο κατάφερε να βγάλει από τον κόρφο του κόλπου τα πλοία του. Έτσι άρχισε άγρια ναυμαχία της οποίας το αποτέλεσμα οι αρχηγοί των αντιπάλων καταλάβαιναν πως  θα έκρινε το μέλλον της Επανάστασης. Ο συνεχής κανονιοβολισμός των Ελλήνων προκάλεσε σοβαρές ζημιές στον οθωμανικό στόλο. Έτσι ο Μιαούλης έστειλε τα πυρπολικά. Πολλά οθωμανικά πλοία πυρπολήθηκαν, ενώ τα πυρπολικά των Υδραίων Γεωργάκη Θεοχάρη (Παπαντώνη) και Κυριάκου Βατικιώτη ανατίναξαν μια τυνησιακή φρεγάτα με σαράντα τέσσερα κανόνια. Ο οθωμανικός στόλος διασπάσθηκε και η ναυαρχίδα των Αιγυπτίων, στην οποία επέβαινε και ο Ιμπραήμ, έσβησε τους φανούς της για να περάσει απαρατήρητη από τους Έλληνες. Με το τέλος της μέρας ο τουρκοαιγυπτιακός στόλος αποσύρθηκε προς την Κω ενώ ο ελληνικός παρέμεινε στον Γέροντα.
Επίσης την ναυμαχία παρακολούθησαν πολλοί κάτοικοι της Λέρου, από τα υψώματα του νησιού. Από τη μάχη έμεινε γνωστή η φράση «κάνω τσατάλια» (καταστρέφω) από το όνομα του κόλπου της Μικράς Ασίας κοντά στον οποίο έγινε η ναυμαχία.

Τα γεγονότα μετά τη ναυμαχία

Παρά την ήττα τους, οι Οθωμανοί επιχείρησαν ξανά επίθεση στη Σάμο, ξεκινώντας με τον πολυάριθμο στόλο τους, από τα Τσάταλα, στις 6 Σεπτεμβρίου 1824. Όμως οι Έλληνες είχαν προλάβει να παρατάξουν τον δικό τους στόλο μπροστά από το νησί. Η εχθρική απόβαση αποτράπηκε και πάλι ενώ ακολούθησε και ναυμαχία έξω από την Ικαρία η οποία προκάλεσε τη διάσπαση του τουρκοαιγυπτιακού στόλου. Ο τουρκικός στόλος, υπό τον Χοσρέφ, τράβηξε προς τα Δαρδανέλλια, και ο αιγυπτιακός προς τα νοτιοδυτικά. Μετά και από αυτά τα γεγονότα, ματαιώθηκαν οριστικά οι προσπάθειες των Τουρκοαιγυπτίων να αποβιβαστούν στη Σάμο.
Ευώνυμο

Περιγραφή

Παρουσιάζεται σε διάφορα είδη θάμνων, αναρριχητικών και μικρών δέντρων. Μερικά από αυτά καλλιεργούνται ως καλλωπιστικά. Στην Ελλάδα υπάρχουν τρία είδη, το πλατύφυλλο (παφλάνι), το οποίο είναι ανθελμινθικό, εμετικό και καθαρτικό, το ευρωπαϊκό (εξωτικό), το οποίο βρίσκεται σε φράχτες και ο καρπός του είναι ανθελμινθικός, εμετικός και καθαρτικός και το ευώνυμο το τυλώδες.
Είναι φυλλοβόλος θάμνος με ύψος 2 έως 4 μέτρα. Τα φύλλα του είναι κυρίως χονδρά, ελαφρώς οδοντωτά, γυαλιστερά και λογχοειδή.
Τα άνθη του ευωνύμου είναι μικρά, κατά μικρές δέσμες, κιτρινωπά ή ωχροπράσινα.

Τοποθεσία

Το ευώνυμο ευδοκιμεί σε όλη την Ευρώπη, την Βόρεια Αμερική, σε αραιά δάση, σε πλαγιές σκεπασμένες από θάμνους, στις άκρες των δασών και γενικά σε ξηρό έδαφος.
Ρέα Γαλανάκη

Βιογραφικά στοιχεία

Γεννήθηκε το 1947 στο Ηράκλειο της Κρήτης. Σπούδασε Ιστορία και Αρχαιολογία στην Φιλοσοφική σχολή στην Αθήνα,  κατά την διάρκεια της δικτατορίας, ενώ έμεινε πολλά χρόνια στην Πάτρα. Έχει εκδώσει μυθιστορήματα,  διηγήματα,  ποιήματα και δοκίμια.
Μεταξύ άλλων διακρίσεων, έχει τιμηθεί δυο φορές με το Κρατικό Βραβείο Λογοτεχνίας (Μυθιστορήματος το 1999 για το Ελένη, ή ο Κανένας, Διηγήματος το 2005 για το Ένα σχεδόν γαλάζιο χέρι), το 2003 από την Ακαδημία Αθηνών με το «Βραβείο Πεζογραφίας Κώστα και Ελένης Ουράνη» για το μυθιστόρημα Ο Αιώνας των Λαβυρίνθων, το 2006 με το Βραβείο Αναγνωστών του Εθνικού Κέντρου Βιβλίου για το μυθιστόρημα Αμίλητα, βαθιά νερά, και το 1987 με το «Βραβείο Νίκος Καζαντζάκης» του Δήμου Ηρακλείου Κρήτης.  Επίσης, το μυθιστόρημά της Ο βίος του Ισμαήλ Φερίκ πασά είναι το πρώτο ελληνικό μυθιστόρημα που εντάχθηκε το 1994 από την Ουνέσκο στην συλλογή της Unesco Collection of Representative Works, ενώ το Ελένη, ή ο Κανένας διεκδίκησε το 1999 το Ευρωπαϊκό Βραβείο «Αριστείον» μπαίνοντας στην τελική τριάδα των υποψήφιων έργων.
Έργα της έχουν μεταφραστεί σε δεκαπέντε γλώσσες (αγγλικά, γαλλικά, γερμανικά, ισπανικά, ιταλικά, τούρκικα, αραβικά, κινεζικά, εβραϊκά, αλβανικά, ολλανδικά, βουλγαρικά, σουηδικά, λιθουανικά, τσεχικά), ενώ   έχει κληθεί να   συμμετάσχει σε φεστιβάλ, συνέδρια, πανεπιστημιακά σεμινάρια και  εκδηλώσεις στην Ελλάδα, ή το εξωτερικό. Αποσπάσματα από δύο μυθιστορήματά της έχουν ενταχθεί στη διδασκόμενη Νεοελληνική Λογοτεχνία της Μέσης Εκπαίδευσης.
Ανήκει στα ιδρυτικά μέλη της Εταιρείας Συγγραφέων (1981). Διετέλεσε αντιπρόεδρος της Στέγη Καλών Τεχνών και Γραμμάτων του Υπουργείου Πολιτισμού (1994-1997). Εξελέγη δημοτική σύμβουλος στον δήμο Αθηναίων με το ψηφοδέλτιο του Γιώργου Καμίνη (2010) και ορίσθηκε πρόεδρος του Δημοτικού Ραδιοφωνικού Σταθμού Αθήνα 9.84, αξιώματα από τα οποία παραιτήθηκε τον Δεκέμβριο του 2011. Στις βουλευτικές εκλογές του 2019 τοποθετήθηκε στην τελευταία τιμητική θέση του ψηφοδελτίου επικρατείας του ΣΥΡΙΖΑ.
Επιχείρηση Σταυροφόρος

Η Επιχείρηση Σταυροφόρος ("Operation Crusader"), ήταν μια εκτεταμένη, η τρίτη κατά σειρά έπειτα από δυο ανεπιτυχείς που προηγήθηκαν, στρατιωτική επιχείρηση που εξαπέλυσαν οι βρετανικές δυνάμεις στο μέτωπο της Βορείου Αφρικής κατά τη διάρκεια του Β΄ Παγκοσμίου Πολέμου εναντίον των γερμανικών στρατευμάτων του στρατάρχη Έρβιν Ρόμελ ('Άφρικα κορπς'), με στόχο την προστασία του Τομπρούκ. Η επιχείρηση πραγματοποιήθηκε από τις 18 Νοεμβρίου του 1941 έως τις αρχές Δεκεμβρίου του ίδιου έτους και αρχικά στέφθηκε από επιτυχία, καθώς στις 7 Δεκεμβρίου οι γερμανικές δυνάμεις συμπτύχθηκαν στην περιοχή της Ελ Αγκέιλα. Ωστόσο, ο Ρόμελ σύντομα ανέλαβε την πρωτοβουλία των κινήσεων και περνώντας στην αντεπίθεση, υποχρέωσε τους Συμμάχους να κλειστούν στο Τομπρούκ, το οποίο πολιόρκησε και τελικά κατέλαβε στις 6 Ιουνίου του 1942.

Αντίπαλες δυνάμεις

Την επιχείρηση Σταυροφόρος είχε αναλάβει να φέρει εις πέρας ο Βρετανός στρατηγός Σερ Κλωντ Ώκινλεκ, ο οποίος είχε αντικαταστήσει στην ηγεσία των βρετανικών δυνάμεων τον στρατηγό Σερ Άρτσιμπαλντ Ουέιβελ. Ο Ώκινλεκ είχε στη διάθεσή του περίπου 700 άρματα μάχης Αμερικανικής ('M3 Stuart') και βρετανικής προέλευσης ('Crusader II'), 600 πεδινά πυροβόλα, 200 αντιαρματικά πυροβόλα, 650 αεροσκάφη και συνολικά 118.000 άνδρες. Στον αντίποδα, ο Ρόμελ διέθετε 119.000 άνδρες με 400 άρματα μάχης (εκ των οποίων τα 150 ήταν ιταλικής κατασκευής, 'M 13/40', υποδεέστερης μαχητικής αξίας).
Μέντωρ (μυθολογία)

Μεταφορική έννοια

Ο Γάλλος συγγραφέας Φρανσουά Φενελόν, στο έργο του Les Aventures de Telemaque («Οι περιπέτειες του Τηλέμαχου», 1699) παρουσιάζει τον Μέντορα-Αθηνά να συνοδεύει τον Τηλέμαχο στο ταξίδι του, να του δίνει κατευθύνσεις με τη φιλική γνώμη του και να τον επαναφέρει τελικώς κοντά στον πατέρα του, τον Οδυσσέα. Με αυτό τον τρόπο, η λέξη «μέντορας» στη γαλλική, από αυτή σε άλλες ευρωπαϊκές γλώσσες, και ως «μερικό» αντιδάνειο και στη νέα ελληνική, σημαίνει και γενικά τον σύμβουλο και φίλο που δρα ως πνευματικός οδηγός και καθοδηγητής. Στην αγγλική γλώσσα υπάρχουν και τα παράγωγα mentoring, mentorship, mentoree / mentee.
Περιοχή Κίλουα

Προφορά

Η πλησιέστερη ορθογραφική αποτύπωση της ονομασίας Kilwa στα Ελληνικά είναι Κίλουα όπου το ου είναι σύντομο, σαν να λέγαμε Κίλβα (αλλά χωρίς το σύμφωνο «β»).

Στατιστικά στοιχεία

Σύμφωνα με την Εθνική Απογραφή της Τανζανίας το 2002, ο πληθυσμός στην Επαρχία Κίλουα (Kilwa District) ήταν 171.850 άτομα.
Η συνολική επιφάνεια της Επαρχίας είναι: 13.347,50 km², εκ των οποίων τα 12.125,9 km² είναι στη στεριά και τα 1.221,52 km² είναι στη θάλασσα.

Εξελίξεις

Πρόσφατες (από το 2003 έως τουλάχιστον το 2007) εξελίξεις στην περιοχή, περιλαμβάνουν την ανάπτυξη ενός σημαντικού κοιτάσματος φυσικού αερίου να κείται στο υπέδαφος της Νήσου Σόνγκο Σόνγκο στον Ινδικό Ωκεανό και συνεχίζονται οι προσπάθειες για να εντοπιστούν κοιτάσματα υδρογονανθράκων (πετρελαίου ή/και φυσικού αερίου) καθώς και διαρθρωτικές τάσεις πέριξ της ομάδας Σόνγκο Σόνγκο, τουλάχιστον τόσο μακρυά προς βορρά έως τη νήσο του Νυούνι (Nyuni). Οι έρευνες αυτές, ακόμα δεν έχουν ολοκληρωθεί. 
Αυτές οι εξελίξεις, έχουν ήδη καταστήσει την περιοχή οικονομικά σημαντική, καθώς βιομηχανίες έχουν αναπτυχθεί κατά μήκος της διαδρομής του αγωγού, αυτό το επίπεδο της οικονομικής σημασίας αναμένεται να αυξηθεί, ακόμη και αν η αναζήτηση των άλλων υδρογονανθράκων κριθεί ανεπιτυχής.

Τομείς

Η Περιοχή Κίλουα (Kilwa District), χωρίζεται σε 6 Τομείς.
Κάθισμα (μοναστικό)

Τα μοναστικά καθίσματα αποτελούν και αυτά μοναστικά ιδρύματα όπως οι καλύβες, που υπάγονται σε κυρίαρχη Μονή ή Μοναστήρι.
Αυτά είναι μικρά κτίσματα, περίπου σαν τις καλύβες, που συνηθέστερα βρίσκονται πολύ κοντά και γύρω από το Μοναστήρι που υπάγονται. Αυτά στερούνται εδαφικής έκτασης και παραχωρούνται σε διαμονή μοναχών "κατά μόνας", περισσότερο με προσωρινό χαρακτήρα. Οι μοναχοί αυτών των ιδρυμάτων λαμβάνουν τρόφιμα από τη κυρίαρχη Μονή αντί καταβολής μικρού χρηματικού ποσού.
Μοναστικά καθίσματα δυνατόν να απαντώνται σε όλα τα μεγαλα Μοναστήρια (Μονές). Τα περισσότερο φημισμένα είναι στο Άγιο Όρος. Σημαντικό τέτοιο κάθισμα που αναδείχθηκε με τη βοήθεια των πιστών σε μεγάλο μοναστήρι είναι η Μονή της Αγίας Πελαγίας στη Τήνο.
Αλέξανδρος Αθανασιάδης

Βιογραφικά στοιχεία

Γεννήθηκε στην Αθήνα και ήταν γιος του Ιορδάνη Αθανασιάδη. Μετά τον θάνατο του θείου του, Πρόδρομου Μποδοσάκη - Αθανασιάδη, κληρονόμησε τις επιχειρήσεις του αναλαμβάνοντας διευθύνων σύμβουλος της Ανώνυμου Εταιρείας Χημικών Προϊόντων και Λιπασμάτων.
Κατοικούσε στην Εκάλη. Ήταν παντρεμένος με την Ελένη Παναγιωτοπούλου και είχαν αποκτήσει δύο κόρες.

Δολοφονία

Την 1η Μαρτίου 1988 δολοφονήθηκε από την τρομοκρατική οργάνωση 17 Νοέμβρη μέσα στο αυτοκίνητό του, το οποίο ήταν ακινητοποιημένο προ φωτεινού σηματοδότη επί της λεωφόρου Κηφισίας στο ύψος του Ψυχικού. Δέχθηκε πέντε σφαίρες και μεταφέρθηκε στο νοσοκομείο "Υγεία", όπου και εξέπνευσε.
Λούκας Πίστσεκ

Η εκπαίδευση στη Πολωνία

Ο Λούκας Πίτσεκ ξεκίνησε το ποδόσφαιρο στη LKS Goczałkowice-Zdrój, ομάδα γειτονική στην πόλη όπου γεννήθηκε, το Τσεχόβιτσε-Τζιέτζιτσε. Το 2001, πηγαίνει στην Gwarek Zabrze, που αγωνίζεται στην σκιά της μεγάλης Γκόρνικ. Στο Ζάμπρζε, αγωνίζεται μόνο στις νεανικές ομάδες του συλλόγου, και κατακτά το 2003 το πολωνικό πρωτάθλημα νέων. Συγκεντρώνοντας τα βλέμματα άλλων ομάδων, επιλέγει να παραμείνει για μια ακόμη σεζόν στην ομάδα.

Δανεικός από την Χέρτα στην Ζάγκλιεμπιε Λούμπιν

Το 2004, αποκτάται από την Χέρτα Βερολίνου, και πηγαίνει άμεσα με την μορφή δανεικού για τρία χρόνια στην Ζαγκλέμπιε Λούμπιν.
Στις 3 Φεβρουαρίου 2007, πραγματοποιεί το ντεμπούτο του με την εθνική ομάδα της Πολωνίας απέναντι στην αντίστοιχη της Εσθονίας.

Το ξεκίνημά του στη Γερμανία

Σημειώνει το πρώτο του γκολ με την Χέρτα Βερολίνου στις 26 Απριλίου 2008 απέναντι στο Ανόβερο, χάρη σε ένα ωραίο φαλτσαριστό σουτ στα πλαίσια της 30ής αγωνιστικής, δίνοντας τη δυνατότητα στην ομάδα του να πάρει το βαθμό της ισσοπαλίας από τον αγώνα.
Στις 5 Ιουνίου 2008, ο ομοσπονδιακός προπονητής της Πολωνίας, Λέο Μπένακερ, τον επιλέγει στην αποστολή των εικοσιτριών παικτών που κλήθηκαν για να πάρουν μέρος στο Euro 2008, αντικαθιστώντας τον Γιάκουμπ Μπλατσικόφσκι, που τραυματίστηκε στον μηριαίο δικέφαλο στη διάρκεια μιας προπόνησης.

Μια νέα εμπειρία στην Μπορούσια Ντόρτμουντ

Στις 19 Μαΐου 2010, και ενώ είναι ελεύθερος από συμβόλαιο, υπογράφει τριετές συμβόλαιο στην Μπορούσια Ντόρτμουντ. Αποκτήθηκε για ανταγωνιστεί τον Πάτρικ Οβομογιέλα, τον βασικό παίκτη της ομάδας στη συγκεκριμένη θέση. Καθώς ο τελευταίος τραυματίστηκε από την αρχή της σεζόν, ο Πίτσεκ αγωνίζεται σε συνεχόμενα ματς πρωταθλήματος αλλά και ευρωπαϊκά, και βρίσκει σύντομα τον ρυθμό ενός διεκδικητή του τίτλου. Καλός αμυντικά, βοηθάει ανεβαίνοντας από την πλευρά του (αριστερή ή δεξιά), και βρίσκει συχνά τον Καγκάβα ή τον Μπάριος, δίνοντάς τους συνολικά εφτά ασίστ στη διάρκεια της σεζόν 2010-2011. Αυτή τη χρονιά, η Μπορούσια Ντόρτμουντ και η ατσάλινη άμυνά της (μόλις 22 γκολ κατά σε 34 αγωνιστικές) κατακτά τον τίτλο του Πρωταθλητή.
Βασίλισσα (σκάκι)

Τακτικές

Η συμβατική αξία της βασίλισσας είναι 9 πιόνια και θεωρείται έτσι ισάξια με τρία ελαφριά κομμάτια, ισχυρότερη από ένα πύργο και ένα αξιωματικό αλλά λιγότερο ισχυρή από 2 πύργους.
Επειδή είναι τόσο ισχυρή συνήθως ανταλλάσσεται μόνο με την αντίπαλη βασίλισσα. Αυτό σημαίνει πως πρακτικώς είναι υποχρεωμένη να υποχωρεί σε κάθε απειλή. Προτιμάται έτσι γενικά να καθυστερεί η είσοδός της στην αρχή της παρτίδας ώστε να αναπτυχθούν καλύτερα τα υπόλοιπα κομμάτια. Εισάγοντας νωρίς την βασίλισσα στην μάχη είναι πιθανό να ξοδευτεί σε μετακινήσεις της επιπλέον "χρόνος", ο οποίος είναι πολύτιμος για το άνοιγμα. Επιπλέον αυτή η περιπλάνηση μπορεί να αποδειχτεί επικίνδυνη για ένα τόσο σημαντικό κομμάτι.
Στο φινάλε, και συνήθως αφού έχουν φύγει οι βασίλισσες από την σκακιέρα, το παιχνίδι γενικά περιστρέφεται γύρω από την πιθανή προαγωγή κάποιου πιονιού σε βασίλισσα (γεγονός που συνήθως εξασφαλίζει την νίκη). Η δυνατότητα όμως ενός παίκτη να προαγάγει τα πιόνια του σε βασίλισσες δεν εξαρτάται από την ύπαρξη ή όχι της βασίλισσάς του στην σκακιέρα. Θεωρητικά ένας παίκτης μπορεί να αποκτήσει ως και 9 βασίλισσες στην σκακιέρα, στην πράξη αυτό δεν πρόκειται να συμβεί αλλά υπάρχει παρτίδα που οι παίκτες είχαν από δυο βασίλισσες στην σκακιέρα (πρόκειται για την παρτίδα του Φίσερ (ΗΠΑ) εναντίον του Πετροσιάν (ΕΣΣΔ), που παίχτηκε στο τουρνουά διεκδικητών το 1959 και έληξε με ισοπαλία μετά από σκληρή μάχη).